Author: oeia
Last saved by: spano

Predkladacia správa

V dňoch 3. júna 2003 až 19. júna 2003 sa uskutočnilo v Ženeve 91. zasadnutie Generálnej konferencie Medzinárodnej organizácie práce (ďalej len „konferencia“), na ktorom boli prijaté tieto dokumenty:

1.	Dohovor Medzinárodnej organizácie práce č. 185 z roku 2003 o revidovaní Dohovoru Medzinárodnej organizácie práce z roku 1958 o preukazoch totožnosti námorníkov;
2.	Návrh textu Odporúčania Medzinárodnej organizácie práce o rozvoji a odbornej príprave ľudských zdrojov pre druhú rozpravu na konferencii v júni 2004;
3.	Závery o pracovnom pomere;
4.	Závery o normotvorných aktivitách MOP v oblasti bezpečnosti a zdravia pri práci.

Dohovor Medzinárodnej organizácie práce o preukazoch totožnosti námorníkov č. 185 z roku 2003 bol zaslaný Ministerstvu dopravy, pôšt a telekomunikácií SR na účely preskúmania, či dohovor je alebo nie je ratifikovateľný Slovenskou republikou. Na základe odborného stanoviska uvedeného ministerstva dohovor nie je v súčasnom období ratifikovateľný Slovenskou republikou.

Materiál spolu so slovenskými prekladmi vyššie uvedených dokumentov MOP bol 29. 10. 2003 prerokovaný v pracovnej skupine Rady hospodárskej a sociálnej dohody SR pre spoluprácu s Medzinárodnou organizáciou práce. Sociálni partneri nemali pripomienky k predloženému materiálu.

Predkladaný materiál obsahuje Správu o priebehu a výsledkoch 91. zasadnutia Generálnej konferencie Medzinárodnej organizácie práce, ktoré sa uskutočnilo od 3. júna 2003 do 19. júna 2003 v Ženeve a v prílohe obsahuje slovenský preklad záverov MOP o pracovnom pomere.

Predkladaný materiál má informatívnu povahu, nemá legislatívnu a koncepčnú povahu, a vláda SR materiál berie na vedomie, a preto v súlade s čl. 10 odsekom 6 Smernice na prípravu a predkladanie materiálov na rokovanie vlády SR (schválenej uznesením vlády SR č. 512 z 13. 6. 2001) nebol zaslaný na pripomienkové konanie.

Materiál sa zašle na vedomie Národnej rade Slovenskej republiky, Konfederácii odborových zväzov SR a Asociácii zamestnávateľských zväzov a združení SR.

Anglické a francúzske znenia textov dokumentov prijatých na konferencii a ich slovenské preklady sú k dispozícii na odbore európskej integrácie a zahraničných vzťahov Ministerstva práce, sociálnych vecí a rodiny SR.